Vra vir seks, sê landdrosŉ Landdros van Mpumalanga het Woensdag aan ŉ verkragtingbeskuldigde gesê hy moes ŉ volwassene vir seks gevra het eerder as om homself op ŉ minderjarige af te dwing. “Respekteer vrouens en vra asseblief vir seks,” het senior landdros Sam Nkuna aan Freddie Fanie Ndlovu (23) gesê tydens Ndlovu se verskyning in die Tonga-landdroshof. Ndlovu, wat glo geestesongesteld is, het hom vererg en vir Nkuna gesê om op te hou om die spot met hom te dryf. “Ek is siek en sat vir julle mense in die hof wat die spot met my dryf en sê ek is geestesongesteld. Ek is nie kwaad nie. Ek sal dit nie duld nie,” het Ndlovu gesê. Nkuna het Ndlovu egter weer na Weskoppies Psigiatriese Hospitaal in Pretoria verwys vir verdere sielkundige waarneming. “Asseblief edelagbare, ek het reeds my verklaring verander en ek het skuldig gepleit,” het Ndlovu gesê. “Ek is siek en sat daarvoor dat jy my altyd na Weskoppies wil stuur. ŉ Lewe in aanhouding is ondraaglik. Ek wil huis toe gaan.” Nkuna het gelas dat Ndlovu tot 12 November in aanhouding moet bly wanneer die uitslag van sy vorige sielkundige waarneming aan die hof voorgelê sal word.